《越问·越纸》
宋代·孙因

系剡藤之为纸兮，品居上者有三。
盖筱簜之变化兮，非藤楮之可参。
在晋而名侧理兮，储郡库以九万。
曰姚黄今最显兮，蒙诗翁之赏谈。
加越石以万杵兮，光色透於金版。
近不数夫杭由兮，远孰称夫池茧。
半山爱其短样兮，东坡耆夫竹展。
薛君封以千户兮，元章用司笔砚。
数其德有五兮，以缜滑而为首。
发墨养笔锋兮，性不蠹而耐久。
惜昌黎之未见兮，姓先生而为楮。
使元舆之及知兮，又何悲剡藤之有。
客曰微哉越纸兮，有大造於斯文。
然世方好纸而玉兮，又乌知乎此君。

作者简介：庆元慈溪人。孙梦观兄。理宗宝庆二年进士。仕至朝请大夫。晚年隐居四明山。博综古今，善属文，尝采会稽遗事作《越问》，以补王十朋《风俗赋》之缺。